  Туспуктэм: УдмФИЦ УрО РАН Майя Бывальцева Удмуртиын «Удмурт кылын шонер гожъяськонъя кыллюкам (Шонер гожъяськонъя правилоосын)» кыллюкам потӥз. Сое Россиысь тодосъя академилэн Урал ёзэтысьтыз Эскеронъёсъя удмурт федерал центрлэн Историяя, кылъя но литературая удмурт институтысь кылосбур эскеронъёсъя ёзэтысь кылчиос но Удмурт кун универсиеттысь дышетӥсь Мира Самарова люказы. Со сярысь Центрлэн пресс-службаез ивортӥз. Кылем даур пумын кунлэн мер но экономика, лулчеберет улоназ трос воштӥськонъёс луизы. Соин валче кылъёсы, со пӧлын удмурт кылэ но, выль кылъёс, асэстэмъёс пыризы. Тросэз гожъясьёс но кылбурчиос произведениосазы ас вераськетъёссэс, мукет кылъёсысь кылъёсты кутыны, выль кылъёс кылдытъяны кутскизы, суро удмурт-англи кылъёсты кутыны ӧдъязы. Но соин ӵош удмурт кылын гожъяськон куронъёсты вунэтылӥзы, нош куд-ог кылъёсъя куронъёс но юнматымтэ на. Удмурт кылын шонер гожъяськонъя берлоез кыллюкам 2002-тӥ арын потӥз вал, отчы 30 сюрс пала кылъёс пыризы. Выль кыллюкамын 55 сюрс котыр кылъёс Шонер гожъяськонъя выль куронъёсты дасяку но кыллюкаме кылъёсты пыртыку удмурт кылысь воштӥськонъёсты но азинскон амалъёсты тырмыт лыдэ басьтыны тыршизы. Выль кыллюкам литературной удмурт кылэн огъя кабъёсыз вылэ берытскыны юрттоз. Со удмурт кылын шонер гожъянэз эскеронъя выльдэм программалы инъет луоз. Та кыллюкам эскерон вылысь поттэмын. Воно арын, ӵектонъёсты лыдэ басьтыса, кыкетӥ изданизэ поттыны чаклало. Тодэ вайытом, 2019-тӥ арын Удмуртиын ӟуч-удмурт кыллюкам поттӥзы. Тегъёс: удмурткыл Удмуртия  